​​বিতর্কে ‘ইতি গজ’ হওয়ার সুযোগ হাতছাড়া করলেন সেন-কন্যা।
দেশ জুড়ে ‘অসহিষ্ণুতা’ নিয়ে মুখ খুলতে গিয়ে মঙ্গলবার বিতর্ক তৈরি করেছিলেন তৃণমূল সাংসদ মুনমুন সেন। নরেন্দ্র মোদীকে আরও সুযোগ দেওয়া উচিত বলে মন্তব্য করে বসেছিলেন বাঁকুড়ার তৃণমূল সাংসদ। যার জেরে যারপরনাই অস্বস্তিতে পড়ে শাসকদল। ২৪ ঘণ্টা পর, বুধবার বিকেলে সেই বিতর্কের তীব্রতা যখন খানিকটা কমতে শুরু করেছে, তখনই তাতে ইন্ধন জোগালেন মুনমুন-কন্যা রাইমা সেন। সরাসরি মোদীকে সমর্থন করার মতো কোনও কথা রাইমা বলেননি। তবে এটাও ঠিক, যা বলেছেন, তাতে বিজেপি’র মুখের হাসিই চওড়া হবে। তৃণমূলনেত্রী তথা মুখ্যমন্ত্রী মমতা বন্দ্যোপাধ্যায়ের ‘তারকা-বিড়ম্বনা’ তারিয়ে তারিয়ে উপভোগ করবেন বিরোধীরা।
এদিন কলকাতার রবিনসন স্ট্রিটে একটি বেসরকারি হোটেলের উদ্বোধনে যোগ দিয়েছিলেন রাইমা। সেখানেই ‘অসহিষ্ণুতা’ নিয়ে প্রশ্নের প্রেক্ষিতে তিনি বলেন, ‘‘পদক ফেরানোটা বোকামি! অনেকে তো এটাও বলছেন যে, পদক ফিরিয়ে দেওয়া ঠিক নয়। আমি যে ঠিক, তা প্রমাণ করা ছাড়া এটা আর কিছু নয়। আমি এরকম কিছু করতাম না।’’
দেশ জুড়ে ‘অসহিষ্ণুতা’র প্রতিবাদে যেভাবে সাহিত্যিক-সহ বিশিষ্টেরা পুরস্কার ফিরিয়ে দিচ্ছেন তা কি তিনি সমর্থন করেন? এই প্রশ্নের প্রেক্ষিতে মা মুনমুন বলেছিলেন, ‘‘এটা (অসহিষ্ণুতা) চিরকাল ছিল। এখন খুব বেশি মিডিয়া-ক্যামেরা হয়েছে। তাই প্রচারও বেশি হচ্ছে। বাল্যবিবাহ আগে ছিল না? এখনও তো সতী হচ্ছে।’’ আর মেয়ে রাইমা বলেন, ‘‘অসহিষ্ণুতা তো আছে। তবে পদক ফিরিয়ে দিচ্ছেন না, এমনও লোকজনও আছেন। কোনও বিতর্কে ঢুকতে চাই না। তবে পুরস্কার ফেরানো নিয়ে বলতে পারি, এটা উচিত নয়।’’ ঘটনাচক্রে, বিজেপি’রও বক্তব্য, পদক ফিরিয়ে দেওয়ার মতো পরিস্থিতি তৈরি হয়নি। বস্তুত, মোদীস্তুতির প্রসঙ্গটুকু ছাড়া মোটের উপরে মায়ের পদাঙ্ক অনুসরণ করেই ‘অসহিষ্ণুতা’ বিতর্কে নিজের মতামত জানিয়েছেন রাইমা। সেটাই বিতর্কে ইন্ধন জোগানোর কাজ করেছে। মুনমুনের মন্তব্যের পরেই তড়িঘড়ি বিবৃতি দিয়ে তা থেকে দলের ‘দূরত্ব’ তৈরি করেছিলেন তৃণমূলের জাতীয় মুখপাত্র ডেরেক ও’ব্রায়েন। এদিন সেরকম কিছু হয়নি। তবে সাংসদ-কন্যা এই মন্তব্য না-করলেই পারতেন বলে মত তৃণমূলের একাংশের। তাঁদের বক্তব্য, সাংসদ মা এবং তাঁর তারকা কন্যার জাতীয় স্তরে একটা পরিচিতি আছে। তাঁরা কিছু বললে সেটা দলেরই অবস্থান বলে মনে হতে পারে। রাইমা অবশ্য প্রতিক্রিয়া জানাননি। ফোন ধরেননি। টেক্সট মেসেজেরও জবাব আসেনি।